Baahlodi 8 | Beibele Inthaneteng | Phetolelo ya Lefase le Lefsa
8 Ke moka banna ba Efuraime ba re go yena: “Ke selo mang se seo o re dirilego sona ka gore o se ke wa re bitša ge o yo lwa le Bamidiane?”+ Ba leka go phegišana le yena ka bogale.+
2 Mafelelong a re go bona: “Na seo ke se dirilego se ka swana le seo lena le se dirilego?+ Na mabudutša a Efuraime+ ga a phale puno ya morara ya Abi-esere?+
3 Ke Modimo a gafetšego dikgošana tša Midiane e lego Orebe le Seebe+ diatleng tša lena, gomme nna ke dirile’ng ge ke bapišwa le lena?” Ya ba gona ba išago maswafo fase ge a bolela mantšu a.+
4 Gideone a fihla Nokeng ya Jorodane, a e tshela le banna ba makgolotharo bao ba bego ba na le yena, ba rakediša manaba a bona le ge ba be ba lapile.
5 Ka morago a bolela le banna ba Sukothe+ a re: “Hle neang batho bao ba ntšhetšego morago+ dinkgwa, ka gobane ba lapile gomme ke rakediša Tseba+ le Tsalamuna,+ dikgoši tša Midiane.”
6 Dikgošana tša Sukothe tša re: “Na Tseba le Tsalamuna ba šetše ba gafetšwe diatleng tša gago moo madira a gago a ka newago senkgwa?”+
7 Ke moka Gideone a re: “E tla re ge Jehofa a gafetše Tseba le Tsalamuna seatleng sa ka, ke tla gagola nama ya lena ka meetlwa ya lešoka le ka mengana.”+
8 Go tloga moo a rotogela Penuele,+ a bolela le banna ba Penuele kamoo a boletšego le ba Sukothe ka gona, eupša bona ba mo araba kamoo ba Sukothe ba mo arabilego ka gona.
9 Ke moo a boditšego le banna ba Penuele a re: “Mohlang ke boa ke bolokegile, ke tlo phušola tora ye.”+
10 Tseba le Tsalamuna+ ba be ba le Karakoro ba na le madira a bona, ka moka e le ba e ka bago ba dikete tše lesomehlano (15 000) bao ba šetšego madireng ka moka a batho ba tšwago ka Bohlabela;+ bao ba bego ba šetše ba hwile e be e le bahlabani ba dikete tše lekgolo-masomepedi (120 000).+
11 Gideone a rotoga ka tsela yeo e yago go bao ba dulago ditenteng go ya ka bohlabela bja Noba le Jogobea+ gomme a bolaya madira ao e lego manaba nakong ya ge a be a sa itebetše.+
12 Eitše ge Tseba le Tsalamuna ba tšhaba, a ba rakediša gateetee gomme a thopa dikgoši tšeo tše pedi tša Midiane, e lego Tseba le Tsalamuna;+ a tšhoša madira ka moka a thothomela.
13 Gideone morwa wa Joashe a boela morago a etšwa ntweng a sepela sefateng seo se rotogelago Herese.
14 Ge a le tseleng a thopa lesogana la banna ba Sukothe+ gomme a le botšološiša.+ Ke moka lesogana la mo ngwalela maina a dikgošana+ tša Sukothe le a banna ba gona ba bagolo, e le banna ba masomešupa-šupa.
15 Ke moka a ya go banna ba Sukothe a re: “Šeba Tseba le Tsalamuna bao le nkwerilego ka bona la re: ‘Na Tseba le Tsalamuna ba šetše ba gafetšwe diatleng tša gago moo banna ba gago bao ba lapilego ba ka newago senkgwa?’”+
16 A tšea banna ba bagolo ba motse le meetlwa ya lešoka le mengana gomme ka yona a ruta banna ba Sukothe thuto.+
17 A phušola tora+ ya Penuele+ gomme a bolaya banna ba motse.
18 A re go Tseba le Tsalamuna:+ “Banna bao le ba bolailego kua Thabora e be e le banna ba mohuta mang?”+ Bona ba fetola ba re: “Ba be ba swana le wena, yo mongwe le yo mongwe a bopegile go swana le barwa ba kgoši.”
19 Ge ba re’alo a re go bona: “E be e le bana bešo, bana ba mma. Ka Jehofa yo a phelago, ge nkabe le ile la ba tlogela ba phela, ke be nka se le bolaye.”+
20 A re go leitšibulo la gagwe, Jethere: “Ema o ba bolaye.” Lesogana la se ke la ntšha tšhoša ya lona ka ge le be le boifa, ka gobane e be e sa le lesogana.+
21 Ka gona Tseba le Tsalamuna ba re: “Wena ema o re bolaye, ka gobane monna o bonwa ka bonatla bja gagwe.”+ Ke moka Gideone a ema a bolaya+ Tseba le Tsalamuna gomme a tšea dikgabiši tša sebopego sa ngwedi tšeo di bego di le melaleng ya dikamela tša bona.
22 Ka morago bana ba Isiraele ba re go Gideone: “Re buše,+ wena le morwa wa gago gotee le setlogolo sa gago, ka gobane o re phološitše seatleng sa Bamidiane.”+
23 Eupša Gideone a re go bona: “Nna nka se le buše, le morwa wa ka a ka se le buše.+ Ke Jehofa yo a tlago go le buša.”+
24 Gideone a buša a re go bona: “E reng ke le kgopele se: Anke yo mongwe le yo mongwe wa lena a nnee lengina la nkong+ leo a le thopilego.” (Ka gobane bao ba fentšwego ba be ba na le mangina a nkong a gauta, ka ge e be e le Baishimaele.)+
25 Ke moka ba re: “Re tla go nea ona.” Ge ba re’alo ba ala lešela gomme yo mongwe le yo mongwe a lahlela lengina la nkong leo a le thopilego godimo ga lešela leo.
26 Boima bja mangina a nkong a gauta ao Gideone a a kgopetšego e be e le dishekele* tša gauta tše sekete-makgološupa (1 700), go sa akaretšwe dikgabiši tša sebopego sa ngwedi,+ mangina le diaparo tša boya bjo bo tailwego ka mmala wa bophepolo bjo bohwibidu+ tšeo di bego di aperwe ke dikgoši tša Midiane gotee le dipheta tšeo di bego di le melaleng ya dikamela.+
27 Gideone a dira efoda*+ ka gauta yeo a e bea motseng wa gabo wa Ofura+ gore e bonwe; Baisiraele ka moka ba dira bootswa le yona ka go e rapela moo,+ moo e ilego ya ba molaba go Gideone le ba lapa la gagwe.+
28 Ka go re’alo Bamidiane+ ba fenywa ke bana ba Isiraele gomme ba se hlwe ba emiša dihlogo tša bona; naga yona ya lala ka nywaga e masomenne mehleng ya Gideone.+
29 Jerubaali*+ morwa wa Joashe yena a tloga a yo dula ntlong ya gagwe.
30 Gideone a ba le bana ba masomešupa+ bao ba tšwilego go yena ka gobane o be a na le basadi ba bantši.
31 Ge e le mosadi wa gagwe wa serethe yo a bego a le Shikeme, le yena o ile a mmelegela morwa. Gideone a mo rea leina la Abimeleke.+
32 Mafelelong Gideone morwa wa Joashe a hwa a šetše a tšofetše gomme a bolokwa mabitleng a Joashe tatagwe kua Ofura ya Baabi-esere.+
33 Ya re ge Gideone a hwile, bana ba Isiraele ba buša ba otswa le Bobaali+ ka go ba rapela, moo ba ilego ba bea Baali-berithe gore e be modimo wa bona.+
34 Bana ba Isiraele ba lebala Jehofa Modimo wa bona+ yo a ilego a ba hlakodiša seatleng sa manaba ka moka a bona ao a bego a ba dikologile;+
35 ba se ke ba bontšha ba lapa la Jerubaali, e lego Gideone, botho,+ e le go leboga dilo ka moka tše dibotse tšeo a di diretšego Baisiraele.+
^ “Shekele e tee” e lekana le digrama tše 11,4.
^ Ke gore, Gideone. Bona Baa 6:32.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D7%26Chapter%3D8%26wtlocale%3DSE%26srcid=share⊂ject=Bala Beibele Inthaneteng